Vanokivini kabaꞌi ida Jesus kabadani danoki ipohiki,
ijaꞌari vaipohikia vakajariꞌdaki ada Jesus.
Vajariꞌdana mani ida Isaías kohana athi-ra nanamithaja vakadiania.
Nimania hida Isaías kohana Deu-ra navaꞌisohivini hiꞌiki vajariꞌdana varani hini:
“Deus,
imoninia aakavaranionina kabaꞌi,
akadivarani-ra vakajariꞌdaki adani.
Vaꞌora inanokiahivini kabaꞌi idanonia,
vajariꞌdaki adani ijaꞌari.
Vanofiki ida iathini-ra
vakajonivini.”
Niki ida Deus athi Isaías kohana vara bivaniꞌaꞌiki.
Deu-ra vakajonivini mani ida vajariꞌdarina-ra vakaabokaravini hija.
Nimania bana hida Isaías kohana athi hoariha,
vajariꞌdaki-ra vaꞌora vara vaniꞌajoravini:
“Deua bikanamaodorohaki fori hiki ida vanokho
ꞌbaꞌdani,
nahina-ra vanokirara kaimoni.
Bikarahobaki fori hiki
jaboni ida
vakadivaꞌibodivarani,
avigaria kaimoni ida nahina,
oniani ida Deus kania avikhana-ra varagarivini hija,
vaꞌora akavaꞌijoara kaimoni ada Deus.”
Nimania ida Isaías kohana Deus athi-ra vavaꞌisohihijoravini.
Isaías vadami fori hikia Jesus jahana,
danona,
vagana hiki-ra nokivini mani ida Jesu-ra vara vaniꞌajoravini hija.
Kaꞌoa hini kabaꞌi ida Isaías kohana athi,
judeus kaijaꞌari vanavaꞌisohiva abono vaipohiki ni-Jesu-ra vakajariꞌdaki.
Vajariꞌdarina kabaꞌi,
ni-vahoariha-ra vaꞌora vananamithavini hiki.
Vaabono vaniꞌavini afohanana:
—Jesu-ra okajariꞌdaravini-ra okahihi;
farisio hora avakakojahi Deu-ra vara aniꞌavini kagorania,
ooꞌoijanaria kaimoni.
Vaꞌora ofinivini mani ida Jesu-ra okajariꞌdaravinia hora kanavaranirija — vakhanihananaha adani judeus kaijaꞌari vanavaꞌisohiva abono vaipohiki.
Vanofivini arafiaki ida ijaꞌaria vakadihojai jahani vakahivini,
oniani ida Jesus ipohina vihina-ra vakahiravini hija.
Ni-vakavaꞌibodivaranipaꞌitxiki ida Deua binofiki.
Deua binofiki ida Jesu-ra vakajariꞌdaravini-ra vakahivini.
Hari.
Oniaroa,
Jesus athi ꞌbarakia vaꞌora niꞌaha:
—Ijaꞌari hora kajariꞌdarihi;
bikajariꞌdariha ada jaboni hora karonaꞌiki.
Ijaꞌari kodihojai-ra nokihi;
binokihi ida jaboni hora karonaꞌiki kahojai.
Mahi vagani fori ohiki ho araboa okhaꞌina ijaꞌari vakadiania,
onavagaja kaimoni ida vakadivaꞌibodivarani.
Ni-bakibakini kania hojajanaki fori hiki ida ijaꞌari hora kajariꞌdariki.
Ijaꞌari oathi-ra kamithahi;
binaabarihi,
kodibadani hirihi ida hidakabaꞌi ijaꞌari kahojai asohiriki abosini.
Ijaꞌari vakadiania hora rakhaki ijaꞌari Deu-ra avigariki-ra vaꞌora oakavaꞌijoahavini.
Oathi-ra naabariki-ra Ibavi Jaharikaꞌoakia vaꞌora okaronavini hirihi hida hora rakhaja ijaꞌari vakadiania.
Ijaꞌari nasohiva abono fori hiki hida oathi aꞌonira onavaꞌisohivini hiꞌiki.
Oathia binanokiaki bana ida kodivarani-ra kapoaririki kahojai asohiriki,
oniani ida hora kajoniki-ra Ibavi Jaharikaꞌoakia arakhaja bana,
mahi ijaꞌari kahojai asohiriki abosini-ra gathanivini kamahini.
Kodivarani hirihi ida varani vara ovaniꞌaꞌiki.
Kodiabiꞌi hora karonaki vani hora noꞌavini hija hida varani vara ovaniꞌaꞌiki.
Vara ovaniꞌaki ida varani binofiki.
Deus athia biananokhomirihi ida ijaꞌari vakadimahi,
vavahojaja kaimoni ida mahi jaꞌdini kidiania.
Vara ovaniꞌavini hiki hida varani kodiabiꞌi hora honariavini hini.